## 宗徒伊望公書第三

一長老書達誠愛之蓋、 二願至愛者康健、及所為克成、如爾靈漸近道然、 三適教友來、證爾守眞實心至誠、我遂喜甚、 四得聞神子遵守眞實、我喜莫大於此、 五至愛者、爾行於教友、及賙行旅等事、卽誠信行實、 六且彼所受惠、悉於教會前表證、今爾餽贐伊等、合主意所宜、則誠善、 七因彼為主名而旅、錙銖不取異教、 八是以理宜接待賙扶如此者、為助布行眞實、 九我曾書達教會、惜其中有謀長之底沃特列爾福、不納我儕、 十因此我若適彼、則必反令追憶其所行所發謗我之言、且其身不接畱教友、意猶未足、有接畱者、且禁阻之、又逐於教會外、 十一願至愛者、毋效惡、務法善、凡為善皆主屬、凡為惡尚未及見主、 十二至底密特利爾乙、衆及眞實、皆為伊證、我儕亦然、諒爾等亦悉知我之證、確實無妄、 十三我猶有多言可書、然不欲形諸筆墨、 十四其不久晤爾、則覿詳之、 十五順詢爾曹安、並此處教友、悉問爾安、爾處教友、亦代依名問安、阿民、